b"\n_START_ARTICLE_\nKlementinas\n_START_PARAGRAPH_\nKlementinas \xe2\x80\x93 mandarininio ir apelsininio citrinmed\xc5\xbei\xc5\xb3 hibrido (Citrus \xc3\x97clementina) vaisius. \xc5\xa0ie vaisiai 1902 m. buvo pavadinti klementinais, pagal j\xc5\xb3 k\xc5\xabr\xc4\x97jo Cl\xc3\xa9ment Rodier vard\xc4\x85. Manoma, kad \xc5\xa1ie vaisiai atsirado Al\xc5\xbeyre._NEWLINE_Klementin\xc5\xb3 \xc5\xbeiev\xc4\x97 yra sodriai oran\xc5\xbein\xc4\x97, pavir\xc5\xa1ius glotnus ir blizgus. Klementin\xc5\xb3 vidus pasidalina \xc4\xaf 7-14 segment\xc5\xb3. Klementin\xc5\xb3 \xc5\xbeiev\xc4\x97 lengvai lupasi kaip ir mandarin\xc5\xb3. Jie beveik niekada neturi s\xc4\x97kl\xc5\xb3, kai b\xc5\xabna u\xc5\xbeauginti komerci\xc5\xa1kai (be apdulkinimo). Klementinai kartais vadinami angl. Moroccan clementine 'marokiniais klementinais'._NEWLINE_\xc5\xa0ie vaisiai yra sultingi ir sald\xc5\xabs, turi ma\xc5\xbeiau citrinos r\xc5\xabg\xc5\xa1ties negu apelsinai.  J\xc5\xb3 eterinius aliejus (kaip ir kit\xc5\xb3 citrinvaisi\xc5\xb3 eterinius aliejus), daugiausia sudaro limonenas, mircenas, linalolis, \xce\xb1-pinenas ir kt. junginiai._NEWLINE_Manoma, kad klementin\xc5\xb3 citrinmed\xc5\xbeiai atsirado per atsitiktin\xc4\xaf susikry\xc5\xbeminim\xc4\x85, o pirmas vaisius savo na\xc5\xa1lai\xc4\x8di\xc5\xb3 prieglaudos sode Misserghin mieste (Al\xc5\xbeyras) aptiko Cl\xc3\xa9ment Rodier, pagal kurio pavard\xc4\x99 vaisiai ir buvo v\xc4\x97liau pavadinti. Yra duomen\xc5\xb3, kad Kinijoje \xc5\xa1ie vaisiai atsirado gerokai anks\xc4\x8diau. Pvz., ra\xc5\xa1oma, kad klementinai yra beveik identi\xc5\xa1ki Kantono mandarinams, kurie pla\xc4\x8diai auginami Kinijos Guangsi ir Guangdongo provincijose._NEWLINE_Klementinus da\xc5\xbenai sunku atskirti nuo mandarin\xc5\xb3 atmain\xc5\xb3. J\xc5\xb3 nereik\xc4\x97t\xc5\xb3 painioti su likeriniais mandarinais ir kitais populiariais citrinvaisiais._NEWLINE_Klementin\xc5\xb3 citrinmed\xc5\xbeius Kalifornijoje \xc4\x97m\xc4\x97 komerci\xc5\xa1kai auginti 1914 m., nors Kalifornijos universiteto Citrus\xc5\xb3 tyrim\xc5\xb3 stotyje jie jau augo 1909 m._NEWLINE_Klementinus auginan\xc4\x8dios \xc5\xa1alys yra Al\xc5\xbeyras, Tunisas, Ispanija, Portugalija, Marokas, Graikija, Italija, Izraelis, Libanas, Iranas ir Turkija, vaisiai i\xc5\xa1 \xc5\xa1i\xc5\xb3 \xc5\xa1ali\xc5\xb3 jau ne vien\xc4\x85 de\xc5\xa1imtmet\xc4\xaf pardavin\xc4\x97jami Europos rinkose. Klementin\xc5\xb3 rinka JAV susiformavo po to, kai at\xc5\xa1iauri 1997 m. \xc5\xbeiema Floridoje nuniokojo apelsinini\xc5\xb3 citrinmed\xc5\xbei\xc5\xb3 plantacijas. Pakilo apelsin\xc5\xb3 kainos ir krito pasi\xc5\xabla._NEWLINE_Klementinus JAV paprastai pardavin\xc4\x97ja tinkliniuose mai\xc5\xa1uose, kurie \xc4\xafpakuojami ma\xc5\xbeose medin\xc4\x97se d\xc4\x97\xc5\xbe\xc4\x97se ar kartond\xc4\x97\xc5\xbe\xc4\x97se. Daug klementin\xc5\xb3 parduodama nuo lapkri\xc4\x8dio vidurio iki sausio, tod\xc4\x97l juos neretai vadina angl. Christmas oranges 'Kal\xc4\x97d\xc5\xb3 apelsinais'._NEWLINE_Klementinai yra bes\xc4\x97kliai, ta\xc4\x8diau \xc5\xa1i\xc4\x85 savyb\xc4\x99 praranda, jeigu kry\xc5\xbemi\xc5\xa1kai apdulkinami kit\xc5\xb3 r\xc5\xab\xc5\xa1i\xc5\xb3 citrinmed\xc5\xbei\xc5\xb3 \xc5\xbeiedadulk\xc4\x97mis. D\xc4\x97l tokio apdulkinimo 2006 m. klementinus auginusi Kalifornijos kompanija \xe2\x80\x9eParamount Citrus\xe2\x80\x9c grasino teismu vietiniams bitininkams, kad \xc5\xa1ie savo bites laikyt\xc5\xb3 kuo toliau nuo j\xc5\xb3 plantacij\xc5\xb3."